Det første moderne dansk-norske sjøkartet for Oslofjorden (1803), av kartografene kaptein Carl Frederik Grove, krigskommissær Ditlev Wibe og ingeniørløytnant Benoni Aubert.
**Benoni Benoit Aubert** (født **Benoni Benoit d'Aubert** 4. august 1768 i København, død 21. april 1832 i Christiania) var en dansk-norsk ingeniøroffiser og adelsmann av fransk avstamning. Hans viktigste innsats var i oppmålingen og kartleggingen av Norge både for sivile og militære formål. Navnet hans ble opprinnelig skrevet som **d'Aubert**, men omkring 1815 droppet han adelsprefikset d' og skrev seg deretter som Benoni Aubert. Den norske slekten Aubert stammer fra ham.

Biografi
--------

Benoni Aubert hadde et medfødt handikap som påvirket hans liv og yrkesvalg. Han hadde leppe-kjeve-ganespalte og snakket utydelig. Han ble derfor ikke ansett å kunne kommandere tropper, men gjorde i stedet karriere som ingeniøroffiser.

Han kom til Norge første gangen i 1790, da han hadde fått oppgaven å lede oppmålingen av Norges kyster sør for Trondheim, som var påbegynt 5 år tidligere. I tiden frem til 1800 gjennomførte han oppmålingen av kysten fra Stad til Fredrikshald (Halden). Han var deretter stasjonert som ingeniøroffiser i Kristiansand, i 1807 ble han sjef for ingeniørdetasjementet på Kronborg ved Helsingør, og fra 1810 var han direktør for "den combinerede militære og økonomiske Opmaaling". Ved siden av dette hadde han en rekke andre verv: 1811-1817 kommandant på Kongsvinger festning og Blaker skanse,
fra 1815 sjef for Ingeniørkorpset, i 1818 omgjort til Ingeniørbrigaden, 1821-1823 også sjef for Krigsskolen. Aubert steg i gradene i det militære systemet og endte som generalmajor i 1818.

Fra 1815 bodde Aubert med sin familie på området til Akershus festning. Under denne tiden la han grunnen til oppmålingen av Norge sør for Nordland amt (fylke) og også til oppmålingen av Nordlands kyst. Han deltok også i det kulturelle livet i Kristiania, bl.a. som initiativtaker til Den foreløbige Tegneskole, Norges første kunsthåndverksskole, som etter flere navneforandringer i dag er en del av Kunsthøgskolen i Oslo. Han underviste der selv i arkitektur.

Familie
-------

Benoni Aubert var sønn av en opprinnelig fransk, senere dansk artillerioffiser, senere generalmajor François Jacques Xavier d'Aubert (1726/27–1793) og dennes danske kone Juliane Cathrine Bang (1748–1834). Han giftet seg 1797 i Kristiansand med Jakobine Henriette Thaulow (1776–1833), datter av by- og rådstueskriver Henrik Arnold Thaulow (1722–1799) og hans kone Jacobine Chrystie (1746–1818). De fikk til sammen 10 barn. Blant de 8 sønnene nådde følgende moden alder: 

* Frantz Henrik Aubert (1797–1842), ingeniørkaptein
* Henrik Arnold Thaulow Aubert (1798–1863), armeintendant
* Johan Andreas Aubert (1800–1832), lærer og konrektor ved Katedralskolen i Kristiania
* *Ludvig* Cæsar Martin Aubert (1807–1887), lingvist, professor i latin
* *Otto* Gilbert David Aubert (1809–1838), matematiker, lærer for sønnene til kong Oscar I.
* Michael Conrad Sophus *Emil* Aubert (1811–1872), embetsmann og politiker

Ved folketellingen 1801 bodde Jacobine Auberts yngre søster, Alette Dorothea Thaulow sammen med familien i Kristiansand. Hun skulle 1807 gifte seg med presten Nicolai Wergeland og bli mor til Henrik Wergeland, Camilla Collett og Oscar Wergeland. Henrik Wergeland bodde fra 11 års alder hos sin tante og onkel for å kunne gå i skole i Kristiania. Han fant seg imidlertid ikke til rette i denne familien der barna var redd for sin fars militære oppdragelsesmetoder og flyttet ut noen år senere.

Benoni Auberts oldebarn Sofie Aubert Lindbæk (1875–1953) har gitt ut flere bøker om familien til Benoni Aubert basert på brev og andre handlinger som er blitt bevart.

Se også
-------

* Aubert, slekt

Referanser
----------

1. ↑   Artists of the World Online, oppført som Benoni d' Aubert, AKL Online kunstner-ID 10096849T1[Hentet fra Wikidata]
2. 1 2   Dansk biografisk leksikon, Dansk Biografisk Leksikon-ID Benoni\_Aubert[Hentet fra Wikidata]
3. 1 2   Norsk biografisk leksikon, oppført som Benoni Benoit Aubert D'Aubert, Norsk biografisk leksikon ID Benoni\_Aubert, besøkt 9. oktober 2017[Hentet fra Wikidata]
4. ↑   Norsk kunstnerleksikon, oppført som Benoni D'aubert, Norsk kunstnerleksikon ID Benoni\_D'aubert, besøkt 9. oktober 2017[Hentet fra Wikidata]

Kilder
------

* d'Aubert, Benoni i Dansk biografisk leksikon
* Aubert, Benoni i Norsk biografisk leksikon
* Aubert, Benoni d'A. i Salmonsens konversationsleksikon
* Sofie Aubert Lindbæk: Landsflygtige – af Aubert'ske papirer, 1910
* Sofie Aubert Lindbæk: Hjemmet paa fæstnngen – af Aubertske papirer, 1912
* Sofie Aubert Lindbæk: Hjemmet på Akershus. Aubertske papirer, 1939

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk kunstnerleksikon **·** Dansk biografisk leksikon **·** Prabook **·** Historisk befolkningsregister **·** Geni **·** VIAF **·** KulturNav
 |